Sériu turnajov patriacich do zlatej ligy karate tento rok netradične odštartoval US Open, ktorý bol do súťaže zaradený po prvýkrát. Jeho dejiskom bol od 22.-23. marca slávny Cézarov palác v meste hazardu - v Las Vegas. Slovenské farby zastupovalo celkovo osem pretekárov - šiesti z nitrianskeho klubu Kachi Nitra a dvaja dorastenci z Košíc. Najlepšie sa darilo našim karatistom - Jánovi Boreckému, ktorý obhájil minuloročné zlato a Matejovi Uríkovi, ktorý tiež vybojoval najcennejší kov. Len sedemnásťročný medailista z nedávnych ME dorastencov Urík štartoval okrem svojej kategórie aj medzi mužmi v zlatej lige. Hoci prehral s kanadským reprezentantom, svojim výkonom naznačil, že v blízkej budúcnosti môže "zamiešať karty" aj v tejto kategórii.
V kumite sa našim príliš nedarilo. Najlepšie si počínala skúsená Monika Višňovská, ktorá v celkovom hodnotení zlatej ligy skončila minulú sezónu strieborná. Tentoraz jej však medaila tesne ušla, po prehre s ekvádorskou pretekárkou skončila štvrtá.(RK)